Bladaper

Bladapene (Colobinae) er en underfamilie av dyreapene som i hovedsak består av bladetere. Til disse apene hører blant annet langurer, kolobusaper og neseaper. De kalles også slankaper, ettersom de generelt er spinklere enn den andre underfamilien av dyreaper, Cercopithecinae.
Underfamilien består av cirka 60 arter fordelt i ti slekter, hvorav én slekt med to underslekter. Noen deler også underfamilien videre inn i to tribus; Colobini (afrikanske taxa) og Presbytini (asiatiske taxa).


== Beskrivelse ==
Bladaper er mellomstore dyreaper med lang hale. De afrikanske artene har sterke farger og kontrastrike mønster i pelsen, mens de fleste asiatiske er mer ensfargete. Bladapene skiller seg fra de egentlige dyreapene ved at de mangler kinnposer og gjennom flere detaljer i tannsettet. Kroppen har tilpasninger for å kunne fordøye blader; spyttkjertlene er store, magesekken er inndelt i flere rom, og tarmene fylt av en tarmflora som er innrettet mot å bryte ned tungfordøyelig cellulose.
De afrikanske artene er utbredt i det sentrale skogbeltet fra Guinea til Etiopia, mens gruppen ikke finnes lenger sør og nord i verdensdelen. I Asia finnes bladapene fra sørlige Kina sørover til Java, Bali og Lombok og vestover til Kashmir. På Borneo er det hele seks arter som tilhører underfamilien. De fleste bladaper er tropiske, men de tre kinesiske artene i slekta Rhinopithecus lever i fjellskoger med mye snø og kulde om vinteren.
Langurene omfatter artene i de tre slektene Presbytis, Semnopithecus og Trachypithecus. De har forholdsvis lang underarm. Bena er lengre enn armene. De kan være veldig høyrøstede.
I miocen og pliocen var slektene Mesopithecus og Dolichopithecus utbredt i Europa, Sibir, Mongolia og Japan. Dolichopithecus ruscinensis overlevde i Europa til overgangen mellom pliocen og pleistocen for 2,58 millioner år siden.


== Inndeling ==
Inndelingen under følger i hovedsak Mammal Species of the World og er i henhold til Groves (2005). Norske navn og beskrivelser i parentes er nødvendigvis ikke offisielle navn og beskriveler.

Catarrhini, østaper
Cercopithecoidea, dyreaper
Cercopithecidae, dyreapefamilien
Cercopithecinae, (marekatter og bavianer og deres like) (frukt- og altetere)
Colobinae, bladaper (bladetere), to tribus, ti slekter, to underslekter, 60 arter
Colobini, (afrikanske bladaper eller kolobusbladaper), 3 slekter, 16 arter
Colobus, kolobusaper, 5 arter
Piliocolobus, rødkolobusaper, 10 arter
Procolobus, grønnkolobusape, 1 art
Presbytini, (asiatiske bladaper), 7 slekter, 2 underslekter, 44 arter
Trachypithecus, langurer, to underslekter, 17 arter
T. (Trachypithecus), (15 arter)
T. (Kasi), (2 arter)
Presbytis, suriller, 11 arter
Semnopithecus, (grålangurer eller hanumanlangurer), 7 arter
Pygathrix, duker, 3 arter
Rhinopithecus, stumpneseaper, 4 arter
Nasalis, neseape, 1 art
Simias, (grisehalelangur), 1 art
Hominoidea, menneskeaper


== Referanser ==


== Litteratur ==
A. Semb-Johansson (red.); R. Frislid (oversetter) (1986). Aper, bind 3 i serien Verdens dyr. Cappelen. s. 102–115. ISBN 82-02-09099-7.  [originalens tittel Primates i serien World of Animals, Equinox Ltd., Oxford, 1984]
A.G. Davies og J. Oates, red. (1994). Colobine Monkeys: Their Ecology, Behaviour and Evolution. Cambridge University Press. ISBN 0-521-33153-6. 
X.P. Wang m.fl. (2012). «Phylogenetic relationships among the Colobine monkeys revisited: new insights from analyses of complete mt genomes and 44 nuclear non-coding markers». PLoS ONE. 7 (4): e36274. ISSN 1932-6203. PMC 3338693 . PMID 22558416. doi:10.1371/journal.pone.0036274. 


== Eksterne lenker ==
(en) Bladaper hos Fossilworks 
(en) Bladaper hos ITIS 
(en) Bladaper hos NCBI 
(en) Kategori:Colobinae – bilder, video eller lyd på Wikimedia Commons 
Colobinae – detaljert informasjon på Wikispecies